Hippietiden er for længst passeret, men på Aalborg Teater får sen-tresserne deres renaissance i teatrets opsætning af musicalen Hair.

Det er snart 50 år siden, at sange om fred, kærlighed og en forenet verden vandt frem. Hippietiden er for længst passeret, men på Aalborg Teater får sen-tresserne deres renaissance i teatrets opsætning af musicalen Hair. En musical, som gør stort indtryk på de medvirkende skuespillere, selvom mange af dem først er født adskillige år efter, at hippietiden sluttede. - Det er sgu både en fest, men også en mørk historie, siger skuespiller Kasper Dalsgaard, som spiller Claude i Aalborg Teaters opsætning af Hair. Musicalen handler om Claude, som i 1960'ernes USA er splittet i spørgsmålet om, om han skal forsvare sit land i Vietnam-krigen eller tilslutte sig hippiebevægelsen. Der er ingen af skuespillerne på scenen, der kan huske noget fra hippietiden, og musicalens russiske instruktør har også kun barndomsminder fra 1960'erne. - Jeg gik i skole i 1960'erne. Det er ikke min generation, men i skolen var det interessant for mig at lytte til musik som eksempelvis The Beatles, siger instruktør Victor Kramer. Fordi hippietiden er noget, skuespillerne kun har læst om i historiebøgerne, har de arbejdet på at bevæge sig et halvt århundrede tilbage i tiden. - Hvad man gør for at finde ind i den stemning? Ryger nogle joints og lytter til noget gammelt 60'er-musik, siger skuespiller Christian Gade Bjerrum. - Det kan da godt være, at man gør det, siger en grinende Kasper Dalsgaard. Som forberedelse til opsætningen af Hair har holdet på Aalborg Teater læst om tresserne og set film om for eksempel Woodstock-festivalen. Derudover er det også blevet indført et rigtigt hippieritual, som hver dag på teatret indledes med. - Hver morgen sidder vi i en cirkel og snakker om os selv, og jeg ved ikke, hvad publikum får ud af det, men for skuespillerne, som har været med, er resultatet godt. Vi er blevet en stamme, fortæller Victor Kramer. Selvom det er over 50 år siden, handlingen i Hair udspillede sig, så mener Christian Gade Bjerrum stadig, at stykket er relevant for publikum. - Det er både en hyldest til en svunden tid, men også en hyldest til kærligheden og friheden og freden. Og en hyldest til at skabe balance og lighed, siger han. Der er premiere på Hair torsdag den 4. maj.